Ek verklaar oorlog – toortsie.com
Ek verklaar oorlog
September 2, 2016 September 2, 2016 ~ Toortsie
Ja, ek verklaar oorlog!
Wat ek nou hier skryf, skryf ek vir myself en het geen vingerwysing na enige persoon nie. Dis 'n stuk 'praat met myself'. Tog tel ek op dat daar ander is wat ook dieselfde 'nie goed genoeg gevoel' ervaar, daarom skryf ek dit hier. Net dalkies help dit vir iemand anders ook!
Ek werk al vir baie jare konstruktief aan my selfbeeld, tog sluip daar soms klein jakkalsies in. Oor my stryd met 'jy is nie goed genoeg nie', het ek geskryf. Ek wonder, is dit 'n Afrikaanssprekende probleem, of is dit 'n vroueprobleem, is dit leuens wat vroue wêreldwyd glo, is dit selfs meer algemeen as wat 'n mens dink? Worstel baie mense daarmee? Is dit 'n selfbeeldprobleem?
Pieter van Jaarsveld skryf in sy boek, Gee jou kind selfvertroue, dat mense met 'n swak selfbeeld dit moeilik vind om liefde te gee of te ontvang en dat hulle veral sensitief is oor wat mense van hulle sê en dink. Dit is so waar! Ek het dit ook al ervaar! Omdat ek nie in myself glo nie, wil ek ook nie ander glo wat goeie goed vir my sê nie! Gelukkig nie altyd nie, ek het mos al gewerk daaraan!
Maar dis eintlik 'n ánder boek wat my gisteraand in my skoene geskok het. Power in Praise, deur Merlin Carothers. Dis 'n baie ou boek, erg voorspoedteologie, maar beslis 'n boek om te lees. Carothers beklemtoon die feit deurgaans dat ons God moet dank en eer vir alles in ons lewe, ook vir dit wat sleg is. Onder andere skryf hy oor kla, eintlik oor ondankbaarheid en dit tref my met 'n emmer water in die gesig: As ek voel ek is nie goed genoeg nie, terwyl ek eintlik is, is ek eintlik ondankbaar. Ek bedoel, God het my goed genoeg gemaak, Hy het my spesiaal gemaak, Hy gee vir my hierdie geleenthede op my pad en as ek terugdeins en sê, nee, iemand anders moet dit doen, ek is nie goed genoeg nie, dink ek in my hart ek is nie goed genoeg gemaak nie, dat God nie weet wat Hy doen nie! Dis mos nou net my persoonlike mening, en soos ek hierbo geskryf het, ek skryf vir myself en wys regtig nie 'n vinger vir iemand anders nie, maar terwyl ek nou hiermee besig is en jy hier lees, Jý is goed genoeg! Jy is spesiaal! Jy het besonderse talente wat God daar gesit het vir jóú! Ja! Jy is GOED GENOEG!
Volg Pieter van Jaarsveld se raad, skryf 'n paar notatjies met hierdie woorde op en sit dit op baie plekke neer sodat jy dit kan lees en lees totdat jy dit glo: "Ek is iemand van waarde en 'n wonderlike skepping van die hemelse Vader; daarom is ek 'n betekenisvolle mens."
Posted in Geleefde Christenskap,Motivering en Bemoediging	Not good enoughVerbeter jou selfbeeld
‹ PreviousCheat -Kul
Next ›Alter Egoland
13 thoughts on "Ek verklaar oorlog"
September 2, 2016 om 7:12 vm
Van die beste skrywes wat jy nog ooit gedoen het. Ek sien nog n boek.
September 2, 2016 om 7:17 vm
Dankie vir jou teenwoordigheid gister
September 3, 2016 om 9:53 nm
eks ernsig oor hierdie goeie skrywe. hoop dis by finesse ook
September 3, 2016 om 10:03 nm
Ek sal bietjie dink oor dit vir Finesse. So bietjie torring daaraan. Dankie.
September 2, 2016 om 8:36 vm
Pragtig. Dit wys jou maar net … wanneer God in die prentjie instap, verander dinge … Ek stem: ons is uniek geskape, ons is koningskinders en baie waardevol in Sy oë.
September 2, 2016 om 8:46 vm
So lekker om jou weer hier te sien rondbeweeg!
September 2, 2016 om 9:08 vm
Hierdie het vandag met my gepraat. Dankie xx
September 2, 2016 om 9:26 vm
September 2, 2016 om 11:26 vm
As ons dit net elke dag wil besef en daarvolgens lewe. Elkeen van ons is so wonderbaarlik uniek, en het soveel potensiaal. Wonder hoeveel skatte is saam met mense begrawe wat nooit gebruik was nie.
September 4, 2016 om 8:58 vm
Dit wat jy hier sê is so bekend. Ek was ook nooit goed genoeg nie. Moes altyd bewys dat ek wel is. Toe ek my man ontmoet het hy my aan die hand van God gewys dat ek goed genoeg is op my eie unieke manier. Dis belangrik om nie af te breek nie maar om op te bou. Baie mooi gestel Toorts. 🙂